Maistora | Димитър Костадинов – Дюрера открива изложба в Кюстендил
На 17 април от 17.30 часа в Художествена галерия „Владимир Димитров – Майстора” ще бъде открита изложба живопис на Димитър Костадинов – Дюрера. Тя включва 10 пейзажа и 20 творби на тема „Празници”.
Димитър Костадинов е роден през 1954 г. в Кюстендил. Завършва Националната художествена академия, специалност „Монументална живопис”. Живее в София. Доцент е в катедра „Изобразително изкуство” в ЮЗУ „Неофит Рилски” в Благоевград.
Димитър Костадинов е художник с богата творческа биография. Участва в представяне на съвременно българско изкуство в Швейцария. Показва свои изложби в Северна Каролина и Мериленд, САЩ. Канен е три пъти за участие в Празниците на изкуствата АПОЛОНИЯ, както и в Есенния салон в Пловдив през 1987 г.
Има награди от общи художествени изложби през 1983, 1988, 1989, 1991 и 2012 г.
Димитър Костадинов има участия в над 40 самостоятелни изложби в страната и в чужбина, сред които:
– 2010 г. – София – галерия „Артамонцев”
– 2009 г. – София – галерия „Артамонцев”
– 2004 г. – София – галерия „Маестро”
– 2003 г. – Македония
– 2002 г. – САЩ – Мериленд и Каролина
– 2001 г. – Франция
– 1999 г. – Франция – Париж – галерия „Селин”
– 1998 г. – Созопол – Аполония; Варна – галерия „Теди”; Пловдив
– 1997 г. – Холандия; Перник – Градска галерия
– 1996 г. – Австрия – Виена – галерия „Каше”; София – галерия „Арт 36”
– 1995 г. – Швейцария – Люцерн; София; Созопол – Аполония
– 1994 г. – Пловдив
– 1993 г. – София – галерия „Бон Арт”
– 1992 г. – Пловдив – галерия „Старинна”
– 1991 г. – Видин
– 1990 г. – Германия; София
– 1989 г. – Кипър – Лимасол – галерия „Рогми”
– 1987 г. – Пловдив; Есенни изложби
– 1986 г. – София; Кюстендил
– 1985 г. – Русия – Сочи
– 1984 г. – Кюстендил
Негови картини са притежание на НХГ, СГХГ, галерии в Пловдив, Перник, Хасково, Кюстендил, частни колекции в Унгария, Македония, Гърция, Кипър, Русия, Германия, Австрия, Холандия, Франция, Швейцария, Канада, САЩ.
Творецът споделя, че някои от картините му са родени от непосредствения допир с хората, с манталитета им. Провокативният рисунък в картините му винаги крие подтекст и в тях е заложено предизвикателството да откриваш смисъла в рисунъка.
Неговите платна връщат зрителя в забравения приказен свят на човешкото въображение. „Нещо трябва да ме провокира. А иначе идеята се ражда спонтанно. Първо е мигновенното хрумване”, заявява художникът.